60.

Sisällöstä Euroopan tietosuojavaltuutettu toteaa seuraavaa: — Ehdotuksessa ei perustella riittävästi tarvetta perustaa eurooppalainen tietorekisteri. Euroopan tietosuojavaltuutettu kehottaa komissiota arvioimaan asianmukaisesti tarvetta tietorekisterin perustamiseen ja raportoimaan johtopäätöksistään. — 18 a artiklan 1 kohtaan olisi lisättä uusi kohta, jossa muistutetaan asetuksen (EY) N:o 45/001 soveltamisesta eurooppalaiseen tietorekisteriin seuraavasti: ”Komission on katsottava, että eurooppalainen tietorekisteri on asetuksen (EY) 45/2001 soveltamisalaan kuuluva henkilötietojen käsittelyjärjestelmä.” — On selvennettävä, että direktiivin 95/46/EY täytäntöönpanoa koskevia kansallisia säännöksiä sovelletaan eurooppalaisen tietorekisterin käyttöön jäsenvaltioissa, ja Euroopan tietosuojavaltuutettu ehdottaa 18 a artiklan 2 kohdan muuttamista seuraavasti: ”Tietorekisteriä hallinnoidessaan komissiolla on valtuudet: c) saattaa tietorekisterin tiedot 1 artiklan 1 kohdassa tarkoitettujen toimivaltaisten viranomaisten käyttöön ainoana tarkoituksena saavuttaa tämän asetuksen tavoitteet. Kyseisten viranomaisten on henkilötietoja tämän jälkeen käyttäessään noudatettava direktiivin 95/46/EY kansallisia täytäntöönpanosäädöksiä;”. — Ehdotuksessa ei mainita eurooppalaisen tietorekisterin turvatoimia. Euroopan tietosuojavaltuutettu katsoo, että 18 a artiklan 2 kohtaan olisi aiheellista lisätä uusi alakohta, jossa säädetään sellaisten täydentävien hallinnollisten sääntöjen määrittelystä, joissa määrätään erityisistä toimenpiteistä tietojen luottamuksellisuuden varmistamiseksi. Näiden sääntöjen määrittelyssä olisi kuultava Euroopan tietosuojavaltuutettua. — Ehdotuksessa ei tunnusteta täysin Euroopan tietosuojavaltuutetun asemaa tullitietojärjestelmän valvonnassa. Ongelman ratkaisemiseksi 37 artiklan 3 kohtaan olisi lisättävä seuraava maininta: ”Euroopan tietosuojavaltuutettu valvoo sitä, että tullitietojärjestelmässä noudatetaan asetusta (EY) N:o 45/2001.” — Kansallisten valvontaviranomaisten ja Euroopan tietosuojavaltuutetun valvontatoimet edellyttävät tiettyä koordinointia, jotta voitaisiin varmistaa tullitietojärjestelmän valvonnan riittävä johdonmukaisuus ja yleinen tehokkuus. Tämän vuoksi Euroopan tietosuojavaltuutettu ehdottaa ensimmäisenä vaihtoehtona seuraavan uuden kappaleen sisällyttämistä 37 artiklaan: ”Euroopan tietosuojavaltuutettu kutsuu kaikki kansalliset valvontaviranomaiset koolle vähintään kerran vuodessa keskustelemaan tullitietojärjestelmän valvontaan liittyvistä asioista. Kansallisista tietosuojaviranomaisista ja Euroopan tietosuojavaltuutetusta käytetään nimitystä valvontaviranomaiset.”Parempi ratkaisu kuitenkin olisi noudattaa Schengenin tietojärjestelmän toista sukupolvea (SIS II) varten äskettäin hyväksyttyä kehittyneempää mallia. Mikäli näin tehdään, 43 artiklan 5 kohtaa on muutettava seuraavasti: ”Komitea tutkii yhdessä […] artiklassa tarkoitetun valvontaryhmän kanssa 37 artiklassa tarkoitettujen valvontaviranomaisten kohtaamat TTJ:n toimintaan liittyvät ongelmat. Komitea kokoontuu ad hoc -kokoonpanossaan vähintään kerran vuodessa.” — Oikeutta saada tullitietojärjestelmään tallennettuja henkilötietoja koskevan 36 artiklan 2 kohdan toisen kappaleen mukaisesti ”oikeus saada tietoja on evättävä”siksi ajaksi, jolloin tarkkailu, raporttien analysointi tai tutkiminen on käynnissä. Yhdenmukaisuuden varmistamiseksi asetuksen (EY) N:o 45/2001 kanssa Euroopan tietosuojavaltuutettu kannattaa kohdan muuttamista muotoon ”oikeus saada tietoja voidaan evätä”. — Sen osalta, pitääkö oikeus tietojen saantiin hakea Euroopan tietosuojavaltuutetulta vai kansallisilta valvontaviranomaisilta, Euroopan tietosuojavaltuutettu katsoo, että 37 artiklan 2 kohdassa tarkoitettu järjestelmä, jossa toimivaltainen viranomainen määräytyy sen mukaan, onko tiedot sisällyttänyt tullitietojärjestelmään jäsenvaltio vai komissio, on hyvin hankala. Kohta olisi näin ollen ristiriidassa asetuksen muiden artiklojen kanssa. Ongelman ratkaisemiseksi 37 artiklan 2 kohdan lause ”sen mukaan, tallensiko tiedot TTJ:ään jäsenvaltio vai komissio ”olisi korvattava lauseella ”sen mukaan, vastaavatko oikeuksista kansalliset valvontaviranomaiset vai Euroopan tietosuojavaltuutettu”. — Euroopan tietosuojavaltuutettu katsoo, että 41 a artiklassa olisi asianmukaista muistuttaa asetuksen (EY) N:o 45/2001 soveltamisesta tullitutkintatietokantaan sekä Euroopan tietosuojavaltuutetun toimivallasta valvoa asetuksen säännösten noudattamista ja varmistaa se.